Maart | 2015 | Net nog 'n paar gedagtes
In die Hoëveld
Posted on Maart 31, 2015 by Maree Clarkson
Die heerlikste plek in ons land om te bly – Gauteng. Of, in die ou taal, die Hoëveld. Ons het die mees matigste (en normale!) klimaat in die hele land, nie te koud in die winter nie en ook nie te warm in die somer nie (met uitsondering van die warm temperature wat ons 'n paar weke gelede beleef het!)
Ons word amper nooit geteister deur ontstuimige winde soos in die Kaap nie, ons kry min verwoestende oorstromings of verspoelings soos in Mpumulanga, dit sneeu amper nooit soos in Lesotho of die Noord-Kaap nie en, die beste van alles, ons kry reën in die somer! Ek kan my niks erger voorstel as 'n nat, koue winter nie!
In die Hoëveld waar dit oop is en die hemel wyd daar bo
waar 'n mens nog vry kan asemhaal,
staan my huisie wat ek moes verlaat, vir geld!
van die winde op die Hoëveld, ruim en vry,
dan hoor ek die geklinkel van my spore, saal en toom
Op die Hoëveld waar dit wyd is, waar jy baie ver kan sien —
die ylblou bring 'n knop dan in jou keel —
staan my huisie nog en wag vir my, wag al 'n jaar of tien,
waar die bokkies op die leigrafstene speel.
dan sweef ek na die Hoëveld op die wind
en soek weer in die maanlig al die mooiste plekkies ui
waar ek klei-osse gemaak het as 'n kind.
— Woorde: Toon van den Heever
Posted in afrikaanse blog, gedagtes	Tagged gauteng, in die hoeveld
'n Tyd om aan te vul
Posted on Maart 28, 2015 by Maree Clarkson
'n Week sonder kreatiwiteit – nee, langer as 'n week… en die snaakse ding is dat ek eintlik verbaas is dat ek nie skuldig voel daaroor nie. Met 'kreatiwiteit' bedoel ek skets en skilder. Gewoonlik voel ek ongemaklik, al asof iets kortkom, as ek vir 'n paar dae nie geskilder of geteken het nie. Hierdie keer is dit anders – 'n stilte het sommer net neer gedaal…
Ek het vir die afgelope twee jaar elke dag van my lewe iets geskilder, al was dit net 'n klein sketsie in een van my skets-joernale. Dit was soos tande borsel en iets wat ek verskriklik geniet. Maar oor die afgelope paar weke het my gedagtes, en hande, in ander rigtings begin beweeg – bietjie aandag gegee aan my huis se dekor; die tuin, wat 'n hele winter verwaarloos was, begin opgeknap; klein instandhoudingstakies wat lank verwaarloos was, weer aangepak en van my te-doen-lysie afgeskraap.
Ek maak ook gebruik van hierdie 'stil' gevoel wat oor my gedaal het om weer my yoga te beoefen, ook iets wat in die slag gebly het die afgelope twee jaar. 'n Jaar of twee terug het ek gereeld elke oggend gemediteer en ek het onlangs besef hoe baie ek dit mis. So, vyf-uur in die oggend is my spesiale stil tyd, wanneer ek siel en liggaam bymekaar skraap en ontslae raak van enige lastige pla-gevoelens.
'n Ander voorliefde van myne was om te skryf. Briewe te skryf. In my Joernale te skryf. Deurdat ek so baie tyd voor die rekenaar en op die internet deurbring, het hierdie genotjie my begin ontglip. Mens praat met al jou vriende en familie op FaceBook en op Skype, gesels met almal in hul blogs en stuur boodskappe met jou Blackberry. Oor die afgelope paar weke het ek weer begin om briewe te skryf, meesal aan my klein kinders, en hulle dink seker hul ouma is van haar sinne beroof! Maar ek kannie vir jou sê watse heerlike genot dit is om weer 'n vulpen vas te hou en toe voel hoe dit oor die papier gly nie!
Maar eintlik is al hierdie dinge ook maar 'n tipe van kreatiwiteit – enige iets wat die siel streel is gaaf met my!
Posted in gedagtes
Posted on Maart 25, 2015 by Maree Clarkson
Dit verbaas my altyd hoe gelukkig my tuin my maak. Hoe belangrik dit vir my is…
Jy sou lag as jy dit moet sien, dis gladnie 'n perfekte paradys nie! Inteendeel, heeltemal die teenoorgestelde. Dis 'n gebrekkige weergawe wat tyd en geduld nodig het om die skoonheid te sien. 'n Effense wilde, ongetemde weergawe wat my aan die wonder hou.
Vol geheime en kleinode, modder en bloeisel, dorings en varings. Vol lewe. Selfs in winter.
Maar noudat ek daaraan dink, dalk IS dit tog heeltemal perfek…
Posted in tuin	Tagged my eie stukkie paradys
Posted on Maart 22, 2015 by Maree Clarkson
Ferris Bueller het gesê "Life moves pretty fast. If you don't stop and look around once in a while, you could miss it."
Miskien is dit hoekom ek skilder, hoekom my verfkwasse of my kamera gedurig saam met my is. Die lewe is vol klein wonderlike dingetjies en niks is so gewoon dat dit nie 'n glimmer van 'awesome' het nie. Ek staan in verwondering oor die klein dingetjies, die klein oomblikke van prag in 'n grashalmpie, die son wat deur die venster skyn, 'n spinnekoppie op my Madeliefies, 'n warm beker koffie in my hande, die verandering van die seisoene en my Swaeltjies wat reg maak om te vertrek na 'n warmer klimaat – wanneer ek skilder, beoefen ek eintlik dankbaarheid vir die klein algemene gebeurtenisse wat elke dag spesiaal maak. My verfborsels en my kamera laat my toe om die lewe deur nuwe oë bekyk, asof ek alles vir die eerste maal sien.
Stop jy ook so elke nou en dan om bietjie rond te kyk? Toe. Stop 'n bietjie. Ons sal dit saam doen. Haal diep asem. Wees dankbaar vir hierdie oomblik van oorvloed. Voor jy dit weet, is hierdie oomblik verby. Vir ewig.
Posted in gedagtes	Tagged dankbaarheid, gedagtes
Posted on Maart 18, 2015 by Maree Clarkson
The best thing about ordering prawns in a restaurant is that I don't have to peel them, and if we eat them at home, I'm not the one responsible…
Posted in afrikaanse blog
Die wonder van die internet
Foto vanaf Pinterest
Is jy nie net ook mal oor blogs nie? Die internet het SO 'n wonderlike plek geword, vol pragtige woorde, foto's, idees en gedagtes. Hier is 'n paar interessante dinge wat ek op die internet opgetel het.
Ek het nou die dag gehoor iemand sê Pinterest gaan blogging doodmaak!
Ek het iets soortgelyks vir ontbyt gehad vanoggend!
Hier is iets wat ek graag vir aandete wil maak.
Waar kan mens sulke wonderlike hoenderkos vir mens se hoendertjies koop hier in Suid Afrika?!
Lief Theuns Jordaan se musiek.
Miskien was jy nooit myne nie…
Ek is mal oor Rachel Ashwell se "Shabby Chic".
Mooi Suid Afrikaanse foto's en reisstories.
Goeie advies en mooi foto's oor tuinmaak in Suid Afrika.
Emma se storie omtrent haar gewig
An avid fan of dipping crunchy – dis ek!
Posted in afrikaanse blog, gedagtes, inspirasie	Tagged dekor idees, hoenderkos, ontbyt, suid afrikaans, tuinmaak
Is ons Afrikaners verbeeldingloos?
Posted on Maart 15, 2015 by Maree Clarkson
Hoekom is dit dat, wanneer ek mooi woorde soos oorvloed, inspirasie, liefde, hoop, seëninge en nog vele ander in Afrikaans Google, ek net op bladsye en bladsye vol bybelverse en troufoto's afkom? Die woord 'Inspirasie" neem my na 'Trou inspirasie', 'ons daaglikse seëninge', 'inspirasie oor gebede en geloof', 'inspirerende boodskappe van god' en 'christelike inspirasie' en daar is omtrent nie 'n artikel wat nie na een of ander bybelvers verwys nie. Waar is al die mooi inspirerende aanhalings in Afrikaans? Vir die woord 'oorvloed' kry ek (behalwe my eie webwerf "OORVLOED") bladsye en bladsye vol bybelse aanhalings, maar niks wat die woord "abundance" uitbeeld nie. Dieselfde met liefde, hoop en seëninge.
Is ons Afrikaners so verbeeldingloos dat ons oor niks anders behalwe geloof en die bybel kan skryf en dink nie? ("Geloof" (belief) is nog 'n woord wat ALLEENLIK net met die bybel te doen het as jy dit Google.) Of is ons Afrikaners so behep met geloof dat ons in geen ander rigting kyk nie, oor niks anders kan skryf of niks anders in die lewe kan ondervind nie omdat dit ons dalk op een of ander manier sal aantas of besoedel?
Ek soek na die mooi in Afrikaans, mooi en inspirerende artikels om in Afrikaans te lees oor oorvloed en inspirasie en hoop – maar blykbaar word hierdie woorde net in 'n bybelse konteks gesien. Glo Afrikaners nie dat ons in oorvloed (abundance), met baie geld EN geluk, kan leef nie? Glo hulle nie dat oorvloed, in die vorm van geld en aardse besittings, ons geboorterg reg is nie?
Die verbeeldingloosheid gaan 'n tree verder met die woord 'heelal' (universe). Behalwe vir 'Mej. Heelal' en bladsye en bladsy vol wetenskaplike beskrywings, is daar omtrent nie 'n enkele inspirerende artikel oor daardie woord nie. Of is die woord 'heelal' dalk nie deel van ons Afrikaanse denkwese nie?
Moet my nie verkeerd verstaan nie, ek kraak glad nie enigiemand se geloof hier af nie. Ek glo in vrye denkwese en vryheid om enige geloof wat jy wil na te volg. Ek praat van verbeeldingloosheid in ons skryfsektor aangaande hierdie spesifieke woorde. Daar is baie ander woorde ook – meester, duiwel, verlossing, skep of skepping (create, creation), self liefde en affirmasie ('n anglisisme vir Affirmation) en ek kan aan en aan gaan.
Ek weet Google gee mens resultate gebaseer op jou soek-geskiedenis en ek weet daar is mooi Afrikaanse artikels hier êrens op die net, maar definitief nie onder die woorde wat ek hier bo genoem het nie…